მანჰეტენი (კოქტეილი)

მანჰეტენი კოქტეილია, რომელიც ვისკის, ტკბილი ვერმუტისა და ბითერებისგან (ალკოჰოლურ სასმელთა ჯგუფი სხვადასხვა მცენარეთა ექსტრაქტით) შედგება. მიუხედავად იმისა, რომ სასმელის მოსამზადებლად ტრადიციული არჩევანი ჭვავის ვისკია, ასევე შესაძლოა გამოიყენებოდეს კანადური ვისკი, ბურბონი, შერეული ვისკი და ტენესური ვისკი. სასმელი მზადდება მორევით და არა ანჯღრევით, შემდეგ ისხმება კლასიკურ კოქტეილის ჭიქაში და ფორმდება მარაშინოს ალუბლით (დაკონსერვებული და დამტკბარი ალუბალი, რომელიც როგორც წესი მზადდება ღია ფერის, ტკბილი ჯიშის ალუბლებისგან, როგორიცაა მაგალითად "დედოფალი ანა" ანუ "ნაპოლეონი". მანჰეტენი ასევე შესაძლოა ე.წ "ძველმოდური" ჭიქითაც, ყინულების თანხლებით იყოს მორთმეული.

ვისკით მომზადებული მანჰეტენი არის იმ ხუთიდან ერთ-ერთი კოქტეილი, რომელთაც სახელები ნიუ-იორკის რაიონების (მანჰეტენი, ბრუკლინი, ქუინსი, ბრონქსი და სთეითენ აილენდი) მიხედვით ჰქვიათ. ის ძალიან წააგავს ბრუკლინის კოქტეილს, რომელშიც ტკბილი ვერმუტის ნაცვლად მშრალი ვერმუტი და მარაშინოს ლიქიორია გამოყენებული, ხოლო მანჰეტენში გამოყენებული ანგოსტურას ბითერის ნაცვლად აქ ფრანგულ ალკოჰოლურ სასმელ პიკონს შეხვდებით.

დეივიდ ემბარის 1948 წელს გამოცემულ კლასიკურ ნაშრომში "სასმელთა შერევის ნატიფი ხელოვნება", მანჰეტენი ექვს ძირითად სასმელს შორისაა მოხსენიებული.

წარმოშობა და ისტორია
პოპულარული ისტორიის თანახმად სასმელი მოდის 1870-იანი წლების შუა პერიოდიდან. ამ დროს ნიუ-იორკის კლუბ მანჰეტენში პრეზიდენტობის კანდიდატ სამუელ ტილდენის პატივსაცემად ბანკეტი გაიმართა, რომელსაც მასპინძლობას ჯენი სპენსერ-ჩერჩილი, ასევე ცნობილი როგორც ქალბატონი რენდოლფი (უინსტონ ჩერჩილის დედა) უწევდა. სწორედ აქ გამოიგონა სასმელი ვინმე დოქტორ იან მარშალმა. ბანკეტის წარმატებამ სასმელი მოდურად აქცია. შემდეგში სასმელის მსურველები მას წარმოშობის მიხედვით ითხოვდნენ - "მანჰეტენის კოქტეილი". თუმცა ამ დროისთვის ქალბატონი რენდოლფი ორსულად გახლდათ და საფრანგეთში იმყოფებოდა, შესაბამისად ეს ისტორია სავარაუდოდ გამოგონილია.

თუმცა უფრო ადრეულ წყაროებში არის სხვადასხვა მსგავსი კოქტეილების რეცეპტები, რომელთაც მანჰეტენი ერქვათ და სწორედ ნიო-იორკის რაიონ მანჰეტენში იყვნენ მორთმეულნი.

თავდაპირველი "მანჰეტენის კოქტეილი" ამერიკული ვისკის, იტალიური ვერმუტისა და ანგოსტურას ბითერსის ნაზავი იყო. მშრალი კანონის პერიოდში (1920-1933) ამერიკული ვისკი კანადურმა ჩაანაცვლა, რადგან ის მეტად ხელმისაწვდომი იყო.

ტრადიციები
ერთ პატარა ჩრდილო ფრიზიულ კუნძულ ფერზე მანჰეტენი თითქმის ყველა კაფეს, რესტორნისა და ადგილობრივთა თავყრილობის განუყოფელი ნაწილია. ისტორიის თანახმად აღნიშნული კუნძულიდან უამრავი ადამიანი მანჰეტენზე გადასახლდა, იქ ეს სასმელი შეიყვარა და შემდეგ ეს სიყვარული უკან, მშობლიურ მიწაზე ჩამოიტანა. სასმელი როგორც წესი 1 წილი ვერმუტისა და 2 წილი ვისკისაგან შედგება, მას ცოტაოდენი ბითერები ემატება და ყინულივით ცივი ჭიქითაა მორთმეული.

სახესხვაობები
ტრადიციული შეხედულების მიხედვით მანჰეტენი აუცილებლად ამერიკული ჭვავის ვისკისგან უნდა იყოს დამზადებული. თუმცა მისი მომზადება ბურბონითა და კანადური ვისკითაცაა შესაძლებელი.

ქვემოთ მოყვანილია კლასიკური მანჰეტენის სხვადასხვა ვარიაციები:

• შავი მანჰეტენი - ვერმუტი შეცვლილია ავერნათი (იტალიური ლიქიორი)

• ბრენდი მანჰეტენი - ვისკის ნაცვლად გამოიყენება ბრენდი. ძალიან პოპულარულია უისკონსინსა და მინესოტაში

• უნაკლო მანჰეტენი - დამზადებულია მშრალი და ტკბილი ვერმუტის თანაბარი ოდენობით

• კუბური მანჰეტენი - უნაკლო მანჰეტენი მომზადებული მუქი რომით

• რობ როი - გამოიყენება შოტლანდიური ვისკი

• მშრალი მანჰეტენი - ტკბილის ნაცვლად მშრალი ვერმუტითაა მომზადებული. ასევე მარაშინოს ალუბლის ნაცვლად გამოიყენება ციტრუსის ქერქი. ამ ყველაფრის ძირითადი პრინციპი ისაა, რომ შემცირდეს კოქტეილში სიტკბოს რაოდენობა.